ซีไอเอ็มบีกำไร9เดือนพุ่ง2.6หมื่นล้าน
ซีไอเอ็มบี เผยหลักเกณฑ์บาเซิลทู ดันยอดกำไร 9 เดือน 2.6 หมื่นล้านบาท โตขึ้น 31.9%จากปีที่แล้ว&nbsp;
22 พ.ย. 2553

ซีไอเอ็มบี เผยหลักเกณฑ์บาเซิลทู ดันยอดกำไร 9 เดือน 2.6 หมื่นล้านบาท โตขึ้น 31.9%จากปีที่แล้ว 
นายดาโต๊ะ ศรี นาเซียร์ ราซัค ประธานเจ้าหน้าที่บริหาร กลุ่มธนาคารซีไอเอ็มบี เปิดเผยว่า ธนาคารซีไอเอ็มบีมีผลกำไรสุทธิจนถึงไตรมาสที่ 3 ในปีนี้ที่ 2.6 หมื่นล้านบาทหรือเพิ่มขึ้น31.9 % จากปีที่ผ่านมา ทั้งนี้เป็นผลมาจากการดำเนินงานภายใต้หลักเกณฑ์ของ บาเซิล ทู (Basel II) ดังนั้นธนาคารจึงได้ประกาศจ่ายเงินปันผลพิเศษ คิดเป็นจำนวนเงินสุทธิ 1 หมื่นล้านบาทให้แก่ผู้ถือหุ้นภายในสิ้นปีนี้
"ธนาคารสามารถสร้างผลกำไรได้สูงสุดเป็นประวัติการณ์อีกครั้งหนึ่ง โดยจุดเด่นและพัฒนาการที่สำคัญสำหรับงวด 9 เดือน ปี 2553 คือ การใช้มาตรฐาน Basel II การปรับตัวที่ดีขึ้นของอัตราส่วนต่างๆด้านคุณภาพสินทรัพย์ และแน่นอนที่สุด คือ การจ่ายโบนัสพิเศษ"ดาโต๊ะ ศรี นาเซียร์ กล่าว
นายดาโต๊ะ ศรี นาเซียร์ กล่าวว่า ผลการดำเนินงานไตรมาส 4 จนถึงขณะนี้ เป็นไปด้วยดี โดยเฉพาะอย่างยิ่งในด้านวาณิชธนกิจมีการทำธุรกรรมสำคัญๆในฮ่องกง มาเลเซีย และอินโดนีเซีย รวมทั้งจะมีการฟื้นฟูปรับปรุงด้านที่สำคัญๆบางด้าน เช่น ธุรกิจ เอสเอ็มอีในมาเลเซีย และธุรกิจ Transactional Banking ในทุกๆตลาดของกลุ่มฯส่วนเป้าหมายต่อไปของเราคือ ปี 2554 โดยต้องดูว่าจะสร้างและพัฒนาต่อไปอย่างไรจากมาตรฐานต่างๆที่ได้สร้างไว้ในปีนี้ โดยเฉพาะอย่างยิ่งในด้านตลาดทุนระดับภูมิภาคและการธนาคารในอินโดนีเซีย 
สำหรับผลประกอบการของ ธนาคารซีไอเอ็มบี (ไทย) ใน 3 ไตรมาสแรกของปีนี้ มีผลกำไรสุทธิ 894 ล้านบาท  เมื่อเทียบกับในช่วงเวลาเดียวกันของปีก่อนที่ขาดทุนสุทธิ 41 ล้าน โดยมีอัตราส่วนเงินกองทุนชั้นที่ 1 และอัตราส่วนเงินกองทุนต่อสินทรัพย์เสี่ยง (คำนวณตามวิธี  Basel II) จนถึงไตรมาสที่ 3 ของธนาคารอยู่ที่  6.7 % และ 12.4 % ตามลำดับ